Okresná prokuratúra Komárno 
Pohraničná 6, 945 28 Komárno 1

Sp. zn. : 1 Pv 431/11/4401	Komárno, 9.10.2012
EEČ : 2-30-195-2012

U Z N E S E N I E

Trestná vec:	obvinený XXXXX  
Prečin:	Poškodzovanie veriteľa podľa § 239 odsek 1 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
po tom, čo sa dňa 19.11.2009 stala splatnou blankozmena vystavená na zabezpečenie pohľadávky veriteľa XXXXX voči obvinenému XXXXX vo výške 10 050,04 €, vyplývajúcej z leasingovej zmluvy číslo XXXXX zo dňa 21.11.2006, svoj dlh neuhradil a kúpnou zmluvou zo dňa 30.12.2009, ktorej vklad bol povolený rozhodnutím Správy katastra XXXXX číslo XXXXX zo dňa 21.1.2010 previedol vlastnícke právo k nehnuteľnosti, bytu č. 4 na 1. poschodí obytného domu so súpisným číslom XXXXX na XXXXX na parc.č. XXXXX, vchod číslo 40 v podiele 1/4 k celku, spoluvlastnícky podiel na spoločných častiach a zariadeniach domu 7263/101268 a garáž na prízemí obytného domu so súp.č. XXXXX, vchod číslo 40, priestor 2-4 v podiele 1/4 k celku a spoluvlastnícky podiel na spoločných častiach a zariadeniach domu 1176/101268 na svoju matku XXXXX nar. XXXXX za kúpnu cenu 6 000,- €, ktoré peniaze použil na presne nezistený účel, pričom podľa odborného vyjadrenia znalca v odbore stavebníctva, odvetvia pozemné stavby, odhad hodnoty nehnuteľností, projektovanie v stavebníctve bola hodnota podielu 1/4 z prevedených nehnuteľností ku dňu 30.12.2009 najmenej 13.250,- €, pričom v čase splatnosti pohľadávky vyplývajúcej z leasingovej zmluvy okrem tejto nehnuteľnosti nevlastnil žiadny speňažiteľný majetok, čím zmaril uspokojenie pohľadávky voči XXXXX vo výške 10 005,04 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vykonaným skráteným vyšetrovaním bolo jednoznačne preukázané, že obv. XXXXX naplnil  zákonné znaky prečinu poškodzovania veriteľa podľa § 239 ods.1 písm. a), ods.3 písm. a) Trestného zákona na skutkovom základe, ako je to uvedené vo výrokovej časti tohto uznesenia.

	Podľa § 216 ods. Tr.por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhania ak 
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo  s poškodeným o jeho náhrade uzavrel dohodu alebo urobil iné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

U obvineného XXXXX uvedené zákonné podmienky sú splnené. 

      Prečinu poškodzovania veriteľa podľa § 239 ods.1 písm. a), ods.3 písm. a) Trestného zákona sa dopustí, kto, čo aj len čiastočne, zmarí uspokojenie svojho veriteľa tým, že zničí, poškodí, urobí neupotrebiteľnou, zatají, predá, vymení alebo inak odstráni čo aj len časť svojho majetku a spôsobí väčšiu škodu.

Za prečin poškodzovania veriteľa podľa § 239 ods.1 písm. a), ods.3 písm. a) Trestného zákona je možné uložiť páchateľovi trest odňatia slobody na šesť mesiacov až tri roky.

Obvinený XXXXX pri svojom výsluchu dňa 21. septembra 2012 po zákonnom poučení prehlásil, že spáchal skutok, za ktorý je trestne stíhaný a dáva súhlas na podmienečné zastavenie trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne.  

Obvinený svojim konaním spôsobil poškodenej spoločnosti XXXXX škodu vo výške 10 005,04 €. Z písomného oznámenia poškodeného zo dňa 5.9.2012 vyplýva, že obvinený XXXXX uhradil spôsobenú škodu v plnej výške a poškodená spoločnosť voči nemu už žiadny dlh neeviduje.

Obvinený XXXXX doposiaľ nebol súdne trestaný. Z výpisu z ústrednej evidencie priestupkov Ministerstva vnútra Slovenskej republiky vyplýva, že dňa 27.6.2011 bol priestupkovo postihnutý podľa § 16 ods.4 zákona č. 8/2009 Z.z. pre porušenie pravidiel cestnej premávky a bola mu uložená bloková pokuta vo výške 20,- €. Z miesta bydliska bližšie hodnotený nie je. Z odpisu registra trestov Generálnej prokuratúry SR vyplýva, že nie je proti nemu podmienečne zastavené iné trestné stíhanie. S poukazom na tieto skutočnosti, a to aj s prihliadnutím na charakter a závažnosť priestupku, pre ktorý bol postihnutý, možno u neho konštatovať, že doposiaľ viedol riadny život.
Svoj čin spáchal síce úmyselne, avšak neskôr sa k nemu priznal, oľutoval ho  a dobrovoľne nahradil spôsobenú škodu v plnom rozsahu.

Možno teda s prihliadnutím na doterajší život obv. XXXXX a na okolnosti prípadu dôvodne predpokladať, že podmienečným zastavením trestného stíhania bude u neho naplnený účel trestného zákona.

Skúšobná doba mu bola stanovená v zákonnom rozmedzí  1 rok až 5 rokov na dolnej hranici sadzby. V prípade, že po túto dobu bude viesť riadny život, bude možné rozhodnúť o tom, že sa v skúšobnej dobe osvedčil. V opačnom prípade bude rozhodnuté, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Szilvia Töltésy
prokurátorka